सबसे बड़ा फंडिंग फेस्टिवल कैसे निकला सबसे बड़ा स्टार्टअप स्कैम, पूरी कहानी...
World Startup Convention Funding Festival Scam - The Biggest startup scandal. वर्ल्ड स्टार्टअप कन्वेंशन के बारे में बता रहे थे। आदित्य ने बताई गई वेबसाइट पर लॉग-इन किया तो लिखा था ‘विश्व का सबसे बड़ा फंडिंग फेस्टिवल’।
नासिक के रहने वाले आदित्य इंस्टाग्राम स्क्रॉल कर रहे थे। वहां उन्हें MBA चायवाला के फाउंडर प्रफुल्ल बिल्लौरे का एक वीडियो दिखा। जिसमें वो वर्ल्ड स्टार्टअप कन्वेंशन के बारे में बता रहे थे। आदित्य ने बताई गई वेबसाइट पर लॉग-इन किया तो लिखा था ‘विश्व का सबसे बड़ा फंडिंग फेस्टिवल।’
यहां पर चीफ गेस्ट के तौर पर केंद्रीय मंत्री नितिन गडकरी और कुछ अन्य नेताओं की फोटो थी। इस फेस्टिवल में 50 से ज्यादा देशों के 1,500 से ज्यादा इंस्टीट्यूशनल इन्वेस्टर, 9,000 से ज्यादा एंजल इन्वेस्टर्स और 75,000 से ज्यादा स्टार्टअप्स के शामिल होने का दावा किया गया था। इसके लिए कहीं दूर भी नहीं जाना था। ये सब होने वाला था नोएडा में।
आदित्य की आंखें चमक गईं। यहां उसके स्टार्टअप को भी फंडिंग मिल सकती है। बड़े-बड़े नेताओं की फोटो, इंफ्लुएंसर्स के वीडियो, स्मूद वेबसाइट देखकर आदित्य के मन में किसी भी तरह के शक की गुंजाइश नहीं बची। उसने 8 हजार रुपए एडमिशन फीस देकर एंट्री पास बुक कर लिया।
आदित्य को पहला खटका तब लगा जब इवेंट जनवरी से पोस्टपोन करके मार्च में कर दिया गया। वेन्यू भी गोल्फ कोर्स से बदलकर एक्सपो सेंटर कर दिया गया।
ये संदेह जल्द ही दूर हो गया क्योंकि इवेंट के ऑर्गेनाइजर ने देश के बड़े मिनिस्टर के साथ फोटो पोस्ट की थी। एक बड़े अखबार में आर्टिकल भी आया था (ये एक इम्पैक्ट फीचर यानी पैसे देकर छापा गया एडवर्टोरियल था)। आदित्य ने कुछ हजार रुपए और खर्च करके फ्लाइट टिकट और होटल बुकिंग भी कर ली।
फाइनली वो दिन आ गया जब स्टार्टअप सम्मेलन की शुरुआत होनी थी। उत्साहित आदित्य अपनी पूरी तैयारी के साथ एक्सपो सेंटर पहुंचता है। वहां किसी ने उसका एंट्री पास नहीं देखा। अंदर हॉल भी अव्यवस्थित और करीब-करीब खाली था। वहां न एलन मस्क थे, न नितिन गडकरी, न कोई बड़ी वेंचर कैपिटल कंपनी। पीने के लिए पानी तक नहीं था।
दिन गुजरते-गुजरते पुलिस भी पहुंच गई। आदित्य को एहसास हुआ कि उसके साथ धोखा हुआ है, लेकिन ऐसा महसूस करने वाला वो वहां अकेला नहीं था।
कहानी की शुरुआत
24 जून 2022 की बात है। ल्यूक तलवार और अर्जुन चौधरी ने कोफंडर (QOFUNDER) नाम की एक कंपनी बनाई। अक्टूबर 2022 में QOFUNDER सबसे बड़े स्टार्टअप इंवेट का ऐलान करती है। इसका नाम रखा गया वर्ल्ड स्टार्टअप कन्वेंशन। नवंबर 2022 से इसका प्रमोशन किया जाने लगा।
शुरुआती प्रमोशन में दिखाया गया कि इस आयोजन में प्रधानमंत्री नरेंद्र मोदी आने वाले हैं। साथ ही कई ऐसे इन्वेस्टर्स आने वाले हैं जिनके एसेट अंडर मैनेजमेंट 50 लाख करोड़ रुपए तक के हैं।
इनमें बड़ी बिजनेस हस्तियों के नाम थे। जैसे- एलन मस्क, गौतम अडाणी, सुंदर पिचाई, दुबई के क्राउन प्रिंस शेख हमदान और सॉफ्टबैंक ग्रुप के संस्थापक मासायोशी सोन।
एक ऐसा समय जब देश के छोटे से लेकर बड़े स्टार्टअप फंडिंग के लिए तरस रहे हैं। स्टार्टअप डील्स अपने 9 साल के निचले स्तर पर है। VCCircle के मुताबिक, इस साल फरवरी में जहां हर 10 घंटे में एक स्टार्टअप को फंडिंग मिल रही है। वहीं पिछले साल हर 3 घंटे में मिल रही थी।
ऐसे में जब कोई ये कहता है कि हम सबसे बड़ा स्टार्टअप फंडिंग फेस्टिवल आयोजित करने जा रहे हैं। जहां पर 1500 से ज्यादा इंस्टीट्यूशनल इन्वेस्टर्स, 9 हजार एंजेल इन्वेस्टर्स आने वाले हैं जो आपके स्टार्टअप को फंडिंग देंगे। साथ ही यहां पर जो 75 हजार स्टार्टअप आएंगे उनके साथ आपको नेटवर्किंग का भी मौका मिलेगा। ऐसे में भला कौन होगा जो ऐसे मौके को मिस करना चाहेगा।
हालांकि, कुछ दिनों बाद आयोजकों ने प्रधानमंत्री मोदी के आयोजन में आने वाली बात को हटा दिया। साथ ही स्पीकर के नामों को भी चेंज कर दिया।
अब यहां पर मेन स्पीकर में एलन मस्क का नाम आ जाता है। इस आयोजन को फेसबुक, ट्विटर और इंस्टाग्राम पर खूब प्रचारित किया गया।
कहानी में ट्विस्ट
वर्ल्ड स्टार्टअप कन्वेंशन का आयोजन पहले 12 जनवरी 2023 को होना था, लेकिन ऐन मौके पर यह पोस्टपोन हो गया। इसके बाद इसे 24 मार्च 2023 को कराए जाने की घोषणा हुई। इस दौरान एक और बदलाव देखने को मिला।
हजारों टिकटें बिक जाने के बाद एक बार फिर से स्पीकर लिस्ट में बदलाव कर दिया गया। अब एलन मस्क की जगह मुख्य स्पीकर के रूप में केंद्रीय परिवहन मंत्री नितिन गडकरी का नाम था।
साथ ही अन्य स्पीकर में उत्तराखंड के CM पुष्कर सिंह धामी, केंद्रीय स्वास्थ्य मंत्री मनसुख मंडाविया और UP डिप्टी CM केशव प्रसाद मौर्य का नाम था।
इस इवेंट की क्रेडिबिलिटी बढ़ाने के लिए ल्यूक तलवार और अर्जुन चौधरी एक और चाल चलते हैं। दोनों ट्विटर और इंस्टाग्राम पर केंद्रीय मंत्री नितिन गडकरी के साथ अपनी एक फोटो पोस्ट करते हैं।
इसमें वे कहते हैं कि इस इवेंट की प्लानिंग के लिए हम नितिन गडकरी से मिले। उन्होंने हमारे इवेंट को सराहा और हमें सुझाव भी दिए।
यानी एक ऐसा माहौल तैयार किया ताकि लोगों को लगे कि आयोजकों का बड़े-बड़े लोगों के साथ उठना-बैठना है। इससे लोगों के मन में इवेंट को लेकर अच्छी इमेज तैयार की गई।
आयोजकों ने पहले तो इंवेट में बड़े-बड़े स्पीकर के आने का दिखावा कर हजारों के टिकट बेचे। इसके बाद कई सारे छोटे ब्रॉन्ड्स से लाखों रुपए लिए और कहा कि यहां पर 75 हजार स्टार्टअप हैं। यानी अपने प्रोडक्ट को आप यहां पर शोकेस कर सकते हैं।
साथ ही इन्होंने फेक स्पॉन्सर की भी लिस्ट बनाई। इसमें पेटीएम, अमेजन और ओयो जैसे बड़े नाम थे। जिन्हें देखकर कई और नाम भी इनकी तरफ अट्रैक्ट हुए। यानी अगर ये कंपनियां आ रही हैं तो हमें भी जाना चाहिए।
यानी इवेंट की क्रेडिबिलिटी के लिए इन्होंने 3 बड़ी चीजें की…
1. हमें बड़ी-बड़ी कंपनियों ने स्पॉन्सर किया है।
2. नितिन गडकरी के साथ अपनी फोटो भी दिखाई।
3. आयोजकों ने कई बड़े सोशल मीडिया इन्फ्लुएंसर के जरिए इस इवेंट को प्रमोट किया।
जिन सोशल मीडिया इन्फ्लुएंसर ने इस इवेंट को प्रमोट किया उनके नाम हैं- अंकुर वरिकू, चेतन भगत, प्रफुल्ल बिलोरे और राज शमानी।
MBA चाय वाले प्रफुल्ल बिलोरे इस इवेंट को प्रमोट करते हुए यहां तक कहते हैं कि मैं खुद वर्ल्ड स्टार्टअप कन्वेंशन में आ रहा हूं। वहीं चेतन भगत इसे दुनिया का सबसे बड़ा फंडिंग फेस्टिवल बताते हैं।
इस इवेंट की एंट्री फीस पहले 16 हजार रुपए थी, जिसे बाद में घटाकर 8 हजार रुपए कर दिया गया।
इन्वेस्टर्स के लिए पास की कीमत 25 हजार रुपए थी। दिसंबर 2022 में आयोजकों ने खुद दावा किया कि इवेंट में आने के लिए 1 लाख से ज्यादा लोगों ने रजिस्ट्रेशन कराया है। इस दौरान ल्यूक तलवार ने इसे दुनिया का सबसे बड़ा फंडिंग फेस्टिवल बताया था। साथ ही इस दौरान 1 लाख करोड़ रुपए से अधिक का निवेश जुटाने का दावा किया था।
कहानी का क्लाइमेक्स
इवेंट इस साल 24, 25 और 26 मार्च को ग्रेटर नोएडा के एक्सपो मार्ट में होना था। 24 मार्च को जब सारे लोग एक्सपो मार्ट में पहुंचते हैं तो देखते हैं कि जिन लोगों की फोटो वेबसाइट पर लगाई गई थीं उनमें से कोई यहां पहुंचा ही नहीं है।
जिन 1500 इंस्टीट्यूशनल इन्वेस्टर्स की बात की गई थी वो भी आयोजन स्थल पर नहीं दिखते हैं। वहीं 9000 एंजेल इन्वेस्टर्स के आने की बात थी, लेकिन मौके पर सिर्फ 5 से 6 ही पाए गए।
यहां तक कि आयोजकों ने लोगों के लिए पीने के पानी की भी व्यवस्था नहीं की थी। ऐसे में लोग हंगामा करने लगे।
स्पॉन्सरशिप की आड़ में 50 लाख रुपए तक खर्च करने वाले स्टार्टअप नाराज हैं। संस्थापक अपनी आंखों में सपने लेकर खड़े हैं और सोच रहे हैं कि किससे बात की जाए। फिर आयोजन स्थल पर पुलिस आती है। कई लोगों ने पुलिस में इस फर्जीवाड़े की शिकायत की है।
इस इवेंट में आए बायोडिग्रेडेबल पैकेजिंग कंपनी Bambrew के फाउंडर वैभव अनंत Inc42 को बताते हैं कि उन्होंने इस इवेंट में आने के लिए करीब 50 लाख रुपए खर्च किए।
उन्होंने 10 लाख रुपए सिर्फ स्टॉल लगाने पर खर्च किया। 40 लाख रुपए मर्चेंटाइल डिजाइन पर खर्च हुआ। इस पूरे इवेंट के लिए वो यहां पर अपने साथ अपने 10 कर्मचारियों को भी ले आए थे।
अनंत ने इवेंट के आयोजकों के खिलाफ लीगल एक्शन लेने की बात कही है।
इतना बड़ा फर्जीवाड़ा होने के बावजूद यह वेबसाइट अभी मौजूद है। आप इंवेट के पास के लिए रजिस्ट्रेशन कर सकते हैं। यानी इसे अभी तक बंद नहीं किया गया है।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. राहुल गांधी को जमानत मिली, अब सजा पर सुनवाई:कोर्ट में ये 4 दलीलें, राहुल की सांसदी दोबारा बहाल करा सकती हैं
2. देश में अब 11 वंदे भारत ट्रेनें:5 और लॉन्चिंग के लिए तैयार; इन्हें PM मोदी ही क्यों दिखाते हैं हरी झंडी?
3. राहुल को सरकारी बंगला छोड़ने का नोटिस, अब कहां रहेंगे:महरौली के फार्म हाउस में या मां सोनिया के साथ; क्या-क्या विकल्प हैं?
4. राहुल की संसद सदस्यता खत्म, अब क्या:चुनाव लड़ सकेंगे, जेल जाएंगे, 8 साल का ब्रेक या कुछ और; 7 जरूरी जवाब
